Google gør det nemt at droppe iPhone

Ak ja, den evige kamp mellem iOS og Android. Går du rundt og spekulerer over, om græsset er grønnere på Android-siden af plankeværket, har Google lige gjort det nemmere for dig at droppe iPhone. Skift til Android er en ny app, der kan flytte data fra iPhone til Android-smartphones.

App’en lover at den kan gøre overgangen nemmere, ved at overføre både kontakter, kalender, fotos og videoer til den nye Android-telefon.

App’en instruerer også brugere, hvordan de slukker for Apples iMessage for at få tekstbeskeder på deres nye enhed og får dem til at forbinde med iCloud for at migrere deres foto- og videobibliotek til Android.

Google har allerede en webside, der metodisk forklarer, hvordan du manuelt kan droppe iPhone til fordel for Android. Siden er endnu ikke blevet opdateret med oplysninger om app’en, der altså gør processen væsentlig nemmere.

Eksempelvis overføres data trådløst og hurtigt via et til lejligheden oprettet netværk mellem de to enheder. Den virker dog udelukkende med telefoner – ikke med tablets.

Skift til Android kan findes på App Store, men kun via direkte link. Den dukker ikke op i søgeresultaterne. App’en er naturligvis gratis.

I øvrigt lancerede Apple allerede i 2015 app’en Flyt til iOS, der laver samme nummer, bare med omvendt fortegn. Den hjælper frafaldne fandroids med at flytte billeder, beskeder, kontakter, bogmærker og Google-konto til iOS.

Google gør det nemt at droppe iPhone